בס"ד
סדר עבודת הכהן הגדול ביום הכיפורים
לשון המשנה ופירושה | מסכת יומא, פרקים א׳–ז׳
פעם אחת בשנה, ביום אחד, נכנס אדם אחד אל המקום האחד שאיש אינו נכנס אליו. סדר העבודה שלפנינו הוא לבו של היום הקדוש, ומתוכו נגזרה תפילת המוסף שאנו אומרות מדי שנה. לפני כל קטע מובאת לשון המשנה עצמה, ואחריה ביאורה.
הערה: נוסח המשנה כאן הוא על פי כתב היד של הרמב"ם (מהדורת מכון ממרא). במקומות שבהם הנוסח הנפוץ בדפוסים שונה במידה הראויה לציון — הדבר מצוין בגוף הביאור.
שער א׳ — שבעת ימי ההכנה
משנה יומא א׳, א׳
שבעת ימים קודם ליום הכיפורים, מפרישין כוהן גדול מביתו ללשכת פלהדרין; ומתקינין לו כוהן אחר תחתיו, שמא יארע בו פסול. רבי יהודה אומר, אף אישה אחרת מתקינין לו, שמא תמות אשתו: שנאמר “וכיפר בעדו, ובעד ביתו” — “ביתו”, היא אשתו. אמרו חכמים, אם כן, אין לדבר סוף.
מפרישין (מרחיקים) את הכהן הגדול מביתו אל לשכת פלהדרין (חדר מיוחד בתוך העזרה — החצר המקודשת שסביב בית המקדש; ובדפוסים: “פרהדרין”), כדי להרחיקו מכל חשש טומאה ולפנותו כולו אל היום הבא. ומדוע דווקא שבעה ימים — כנגד שבעת ימי המילואים, שבהם התקדשו אהרן ובניו לעבודה (ויקרא ח׳, ל״ג).
מתקינין (מכינים) לו כהן אחר, שמא יארע בו פסול (שמא ייטמא או ייפסל לעבודה). ורבי יהודה מוסיף: אף אשה אחרת מכינים לו, שהרי הכתוב תולה את הכפרה בכך שיהיה לו בית. וחכמים דחו: אין לדבר סוף (אם נחשוש לכל אפשרות, לא נגיע לעולם לקצה החששות).
משנה יומא א׳, ב׳
כל שבעת הימים זורק את הדם, ומקטיר את הקטורת, ומטיב את הנרות, ומקריב את הראש ואת הרגל. ושאר כל הימים — אם רצה להקריב, מקריב: שכוהן גדול מקריב חלק בראש, ונוטל חלק בראש.
זורק את הדם — מתיז את דם הקרבן על המזבח. מקטיר (מעלה באש על המזבח) את הקטורת (תערובת סממני בושם שהועלתה באש פעמיים ביום). מטיב את הנרות (מנקה את נרות המנורה מן האפר ומכינם להדלקה). בשבעת הימים הללו עשה הכהן הגדול את העבודות בעצמו, כדי שיהיה מיומן ורגיל בהן.
מקריב חלק בראש ונוטל חלק בראש — זכות הבכורה נתונה לו: הוא הראשון להקריב, והראשון ליטול מחלקו של הקרבן.
משנה יומא א׳, ג׳
מסרו לו זקנים מזקני בית דין, וקורים לפניו בסדר היום; ואומרין לו, אישי כוהן גדול, קרא אתה בפיך, שמא שכחת או שמא לא למדת. ערב יום הכיפורים בשחרית, מעמידין אותו בשערי המזרח ומעבירין לפניו פרים ואילים וכבשים, כדי שיהא מכיר ורגיל בעבודה.
אישי כוהן גדול — לשון פנייה של כבוד (כמו “אדוני”). ואומרים לו: קרא אתה בפיך — אל תסתפק בשמיעה, אלא קרא בעצמך. שערי המזרח — שערי הכניסה שבצד מזרח של הר הבית.
משנה יומא א׳, ד׳
כל שבעת הימים, לא היו מונעין ממנו מאכל ומשתה; ערב יום הכיפורים עם חשיכה, לא היו מניחין אותו לאכול הרבה, שהמאכל מביא את השינה.
עם חשיכה — סמוך לכניסת היום. והטעם מפורש בסוף המשנה: אכילה מרובה מביאה לידי שינה, ובלילה זה עליו להישאר ער.
משנה יומא א׳, ה׳
מסרוהו זקני בית דין לזקני כהונה, והוליכוהו לעליית בית אבטינס; השביעוהו, ונפטרו והלכו להם. ואומרין לו, אישי כוהן גדול, אנו שלוחי בית דין, ואתה שלוחנו ושלוח בית דין; משביעין אנו עליך במי ששיכן את שמו בבית הזה, שלא תשנה דבר מכל מה שאמרנו לך. הוא פורש ובוכה, והן פורשין ובוכין.
עליית בית אבטינס — הקומה העליונה של לשכת משפחת אבטינס, שהיתה ממונה על מעשה הקטורת. במי ששיכן את שמו בבית הזה — לשון שבועה בשם ה׳. הוא פורש ובוכה (מסתובב לצד ובוכה), והן פורשין ובוכין.
ומפני מה הוצרכו להשביעו? מפני הצדוקים (כת שכפרה בתורה שבעל פה), שסברו שיש להקטיר את הקטורת מחוץ לקודש הקודשים ורק אחר כך להכניסה. והיו כהנים גדולים שנטו אחריהם. הוא בוכה על שחשדוהו, והם בוכים על שנאלצו לחשוד באדם כשר.
משנה יומא א׳, ו׳–ז׳
אם חכם הוא, דורש; ואם תלמיד חכמים הוא, דורשין לפניו. אם רגיל לקרות, קורא; ואם לאו, קוראים לפניו. ובמה קוראים לפניו — באיוב, ובעזרא, ובדברי הימים; זכריה בן קבוטר אומר, פעמים הרבה קראתי לפניו בדניאל. ביקש להתנמנם, פרחי לוייה מכין לפניו באצבע צרדה, ואומרין לו, אישי כוהן גדול, עמוד והפג אחת על הרצפה; ומעסקין אותו, עד שמגיע זמן השחיטה.
דורש — מוסר שיעור. פרחי לוייה (בדפוסים: “פרחי כהונה” — כהנים צעירים ששירתו במקדש). אצבע צרדה — הקשה חדה באצבע על האגודל, המשמיעה קול (כמו “נקישת אצבעות”). עמוד והפג אחת על הרצפה — עמוד והצטנן על רצפת האבן, כדי שתפוג ממך התנומה. ומעסקין אותו (מעסיקים אותו) עד עלות השחר.
ומדוע לא הניחו לו לישון — שמא ייטמא בלילה ויתבטל מן העבודה.
שער ב׳ — עלות השחר וטבילה ראשונה
משנה יומא ג׳, א׳–ב׳
אמר להם הממונה, צאו וראו אם הגיע זמן השחיטה; אם הגיע — הרואה אומר, בורקי. מתיה בן שמואל אומר, האיר פני כל המזרח עד שהוא בחברון; והוא אומר, הין. ולמה צרכו לכך: פעם אחת עלה מאור הלבנה, ודימו שהאיר המזרח; שחטו את התמיד, והוציאוהו לבית השריפה.
הממונה — הכהן הממונה על סדרי העבודה. בורקי (ובדפוסים: “ברקאי”) — הבריק, האיר. הין — כן. עד שהוא בחברון — עד שהאור מגיע לאזור חברון; והזכירו אותה כדי להזכיר את זכות האבות הקבורים במערת המכפלה.
בית השריפה — מקום מחוץ לעיר שבו שרפו קרבנות פסולים. ומכאן הטעם לסימן המדויק: פעם אחת טעו באור הלבנה, שחטו את התמיד קודם זמנו — ונפסל.
משנה יומא ג׳, ג׳
אין אדם נכנס לעזרה לעבודה, אפילו טהור, עד שהוא טובל. חמש טבילות ועשרה קידושין, טובל כוהן גדול ומקדש בו ביום; וכולם בקודש בבית הפרווה, חוץ מזו בלבד.
קידושין — קידוש ידיים ורגליים, כלומר רחיצתן ממי הכיור לפני כל עבודה. בית הפרווה — לשכה שבעזרה ובה מקווה לטבילת הכהן הגדול. חוץ מזו בלבד — הטבילה הראשונה בלבד נעשתה מחוץ לשטח הקודש, שכן עדיין לא נכנס לעבודה.
כלל גדול ביום הזה: בכל החלפה בין בגדי זהב לבגדי לבן — טבילה שלמה, וקידוש ידיים ורגליים פעם לפני הפשיטה ופעם לאחר הלבישה. בסך הכול: חמש טבילות ועשרה קידושין.
משנה יומא ז׳, ה׳
כוהן גדול משמש בשמונה כלים, וההדיוט בארבעה: בכתונת במכנסיים במצנפת ובאבנט; מוסיף עליו כוהן גדול, חושן ואיפוד ומעיל וציץ.
כלים כאן פירושם בגדים. כתונת — חלוק פשתן ארוך; מכנסיים; מצנפת — כיסוי ראש כרוך; אבנט — חגורה ארוכה. ועליהם מוסיף הכהן הגדול: חושן (לוח אבנים על הלב), אפוד (מעין סינר), מעיל, וציץ (טס זהב על המצח). אלו הם בגדי הזהב.
ואילו בגדי הלבן (הנקראים “בגדי בוץ” — בוץ הוא פשתן משובח) הם ארבעה בגדי פשתן לבנים בלבד, ובהם נעשו העבודות המיוחדות ליום הכיפורים. והטעם: אין קטגור נעשה סנגור (אין המאשים נעשה מליץ יושר) — הזהב מזכיר את חטא העגל, ואין להיכנס בו לפני ולפנים.
משנה יומא ג׳, ד׳–ה׳
פרסו סדין של בוץ בינו לבין העם; קידש ידיו ורגליו, ופשט וירד וטבל, ועלה ונסתפג. הביאו לו בגדי זהב; ולבש, וקידש ידיו ורגליו. הביאו לו את התמיד; קרצו, ומירק אחר שחיטה על ידו; וקיבל את הדם, וזרקו. נכנס להקטיר את הקטורת, ולהטיב את הנרות. ומקריב את הראש, ואת האברים, ואת החביתים, ואת היין. קטורת של שחר, הייתה קרבה בין דם לאברים.
נסתפג — התנגב. התמיד — קרבן הכבש הקבוע, אחד בבוקר ואחד לפנות ערב. קרצו — חתך את רוב הסימנים בצווארו. ומירק אחר שחיטה על ידו — כהן אחר השלים את השחיטה תחתיו, כדי להקל עליו.
החביתים — מנחת החביתין, מנחה מיוחדת של הכהן הגדול הנאפית במחבת, חציה בבוקר וחציה בערב. ואת היין — ניסוך היין, שפיכת יין על המזבח הנלווית לקרבן.
משנה יומא ג׳, ו׳
הביאוהו לבית הפרווה, ובקודש הייתה. פרסו סדין של בוץ בינו לבין העם; קידש ידיו ורגליו, ופשט; ירד וטבל, עלה ונסתפג. הביאו לו בגדי לבן; ולבש, וקידש ידיו ורגליו.
זו הטבילה השנייה, והיא הפותחת את עבודות היום המיוחדות. מכאן ואילך — בבגדי לבן בלבד.
שער ג׳ — הווידויים והגורלות
משנה יומא ג׳, ח׳
בא לו אצל פרו; ופרו היה עומד בין האולם ולמזבח, ראשו לדרום ופניו למערב, והכוהן עומד במזרח ופניו למערב, וסמך שתי ידיו עליו והתוודה. וכך היה אומר, אנא ה׳ — עוויתי פשעתי חטאתי לפניך, אני וביתי; אנא ה׳ — כפר נא לעוונות ולפשעים ולחטאים, שעוויתי ושפשעתי ושחטאתי לפניך, אני וביתי: ככתוב בתורת משה עבדך לאמור “כי ביום הזה יכפר עליכם, לטהר אתכם: מכול חטאותיכם, לפני ה׳, תטהרו”.
פרו — פר החטאת שלו, הנקנה מממונו הפרטי. האולם — הפרוזדור שלפני ההיכל; בין האולם ולמזבח הוא שטח בצפון העזרה, והעמידוהו שם כדי לקצר את הדרך ולהקל על הכהן. סמך שתי ידיו עליו — סמיכה, הנחת שתי הידיים בכוח על ראש הקרבן.
שלושה לשונות של חטא: חטא — בשוגג; עוון — במזיד; פשע — במרד.
הערה חשובה בנוסח: הסדר שבמשנה — “עוויתי, פשעתי, חטאתי” — הוא שיטת רבי מאיר. חכמים הקשו: לאחר שהתוודה על הזדונות ועל המרדים, יחזור ויתוודה על השגגות? אלא כך היה מתוודה: חטאתי, עויתי, פשעתי — מן הקל אל החמור (יומא ל״ו ע״ב). וכן נפסק להלכה ברמב"ם ובשולחן ערוך (או"ח תרכ״א, ו׳), וכן הנוסח שבסדר העבודה שבמחזור.
משנה יומא ג׳, ט׳
והכוהנים והעם העומדים בעזרה — כשהיו שומעין את שם המפורש יוצא מפי כוהן גדול בקדושה ובטהרה, היו כורעין ומשתחווים ונופלים על פניהם ואומרין, ברוך שם כבוד מלכותו לעולם ועד.
שם המפורש — שם ה׳ ככתבו, שאין הוגים אותו אלא במקדש. כורעין (כופפים ברכיים), משתחווים (מרכינים גוף וראש), ונופלים על פניהם (משתטחים ארצה) — שלוש דרגות של השתחוויה.
משנה יומא ג׳, י׳
בא לו למזרח העזרה, לצפון המזבח; הסגן מימינו, וראש בית אב משמאלו. ושם שני שעירים, וקלפי הייתה שם, ובה שני גורלות; של אשכרוע היו, ועשאן בן גמלא של זהב, ומזכירין אותו לשבח.
הסגן — המשנה לכהן הגדול, שעמד מוכן להחליפו. ראש בית אב — ראש משמרת הכהנים ששירתה באותו יום. שעירים — תיישים, עזים זכרים. קלפי — תיבה שממנה מוציאים את הגורלות. אשכרוע — מין עץ קשה. ומזכירין אותו לשבח — זוכרים את בן גמלא לטובה על שהחליפם בזהב.
משנה יומא ד׳, א׳
טרף בקלפי, והעלה שני גורלות — אחד כתוב עליו לה׳, ואחד כתוב עליו לעזאזל. אם של שם עלה בימינו — הסגן אומר לו, אישי כוהן גדול, הגבה ימינך; ואם בשמאלו עלה, ראש בית אב אומר לו, אישי כוהן גדול, הגבה שמאלך. נתנם על שני השעירים ואומר, לה׳ חטאת; רבי ישמעאל אומר, לא היה צריך לומר חטאת, אלא לה׳. והם עונין אחריו, ברוך שם כבוד מלכותו לעולם ועד.
טרף בקלפי — ערבב בכוח את הגורלות בתוך התיבה, כדי שלא יבחר מדעתו. של שם — הגורל שכתוב עליו שם ה׳. הגבה ימינך — הרם את ידך, כדי שיראו הכול איזה שעיר עלה בגורל. עזאזל — צוק סלע תלול במדבר (ויש שפירשו: שם המקום).
משנה יומא ו׳, א׳
שני שעירי יום הכיפורים — מצותן, עד שיהו שווין במראה ובקומה ובדמים; ולקיחתן כאחת. אף על פי שאינן שווין, כשרים.
במראה (בצבע ובמראה החיצוני), בקומה (בגובה), ובדמים (במחיר), ולקיחתן כאחת (שייקנו שניהם יחד). שני שווים גמורים — ורק הגורל מבדיל ביניהם. ואם לא היו שווים, בדיעבד כשרים.
משנה יומא ד׳, ב׳
קשר לשון של זהורית בראש שעיר המשתלח, והעמידו כנגד בית שילוחו; ולנשחט, כנגד בית שחיטתו. ובא לו אצל פרו שנייה; וסמך שתי ידיו עליו, והתוודה. וכך היה אומר, אנא ה׳ — עוויתי פשעתי וחטאתי לפניך, אני וביתי ובני אהרון עם קדושך...
לשון של זהורית — רצועה או חוט של צמר צבוע אדום. שעיר המשתלח — השעיר הנשלח למדבר. כנגד בית שילוחו — לכיוון השער שממנו ייצא; בית שחיטתו — מקום השחיטה שבצפון העזרה.
ובני אהרון עם קדושך — זהו הווידוי השני, ובו כלל הכהן הגדול גם את אחיו הכהנים.
שער ד׳ — הקטורת בקודש הקודשים
משנה יומא ד׳, ג׳
שחטו, וקיבל במזרק את דמו; נתנו למי שהוא ממרס בו על הרובד הרביעי שבהיכל, כדי שלא יקרוש. נטל את המחתה, ועלה לראש המזבח וחתה; וירד, והניחה על הרובד שבעזרה.
מזרק — כלי שרת שבו מקבלים את דם הקרבן. ממרס — מערבב ברציפות; ומדוע — כדי שלא יקרוש (שלא ייקרש הדם וייפסל). רובד — שורת אבנים ברצפה; הרובד הרביעי הוא השורה הרביעית.
מחתה — כלי כעין כף גדולה בעלת ידית, המשמש לגריפת גחלים ולנשיאתן. וחתה — גרף גחלים בוערות מעל המזבח.
משנה יומא ד׳, ד׳
בכל יום, חותה בשל כסף, ומערה בתוך של זהב; והיום, חותה בשל זהב, ובה היה מכניס. בכל יום, חותה בשל ארבעת קבים, ומערה בתוך של שלושת קבין; והיום, חותה בשל שלושת קבין, ובה היה מכניס. בכל יום, הייתה כבדה; והיום, קלה. בכל יום, הייתה ידה קצרה; והיום, ארוכה. בכל יום, הייתה דקה; והיום, דקה מן הדקה.
מערה — שופך מכלי לכלי. קב — מידת נפח (כשני ליטרים). ידה — ידית האחיזה שלה, וביום הכיפורים האריכוה כדי שיוכל לנושאה בנוחות ביד אחת. דקה מן הדקה — הקטורת נטחנה ביום זה דק במיוחד, כדי שתעלה מהר וייתמלא הבית עשן.
כל השינויים הללו נועדו להקל על הכהן הגדול, שעליו לשאת ביד אחת מחתה מלאה גחלים וביד השנייה כף מלאה קטורת.
משנה יומא ד׳, ה׳
בכל יום, כוהן גדול מקדש ידיו ורגליו מן הכיור; והיום, מן הקיתון של זהב.
כיור — כלי הרחצה הגדול שבעזרה. קיתון — כלי קטן לנטילת מים, וביום הכיפורים היה של זהב מפני כבוד היום.
משנה יומא ה׳, א׳
הוציאו לו את הכף ואת המחתה; חפן מלוא חופניו, ונתן לתוך הכף — הגדול לפי גודלו והקטן לפי קוטנו, וכך הייתה מידתה. נטל את המחתה בימינו, ואת הכף בשמאלו. מהלך בהיכל, עד שהוא מגיע לבין שתי הפרוכות המבדילות בין הקודש ובין קודש הקודשים, וביניהן אמה... הראשונה פרופה מן הדרום, והפנימית מן הצפון. מהלך ביניהן, עד שהוא מגיע לצפון. הגיע לצפון, והפך פניו לדרום; מהלך לשמאלו עם הפרוכת, עד שהוא מגיע לארון. הגיע לארון, נתן את המחתה בין שני הבדים; צבר את הקטורת על גבי הגחלים, ונתמלא הבית עשן. יצא, ובא לו כדרך בית כניסתו, ומתפלל תפילה קצרה בבית החיצון; לא היה מאריך, שלא להבעית את ישראל.
כף — כלי שבו מובאת הקטורת פנימה. חפן מלוא חופניו — נטל מלוא שתי כפות ידיו הצמודות זו לזו; וכך הייתה מידתה — שיעור הקטורת אינו קבוע אלא נמדד בידיו שלו.
פרוכת — יריעה המבדילה בין החלקים. אמה — מידת אורך, כחצי מטר. פרופה — מקופלת ומהודקת לצד, כדי שיוכל לעבור. בבית שני היו שתי פרוכות, והפתח של האחת בדרום ושל השנייה בצפון — ולכן נאלץ להלך ביניהן מצד לצד.
בדים — שני המוטות הארוכים שבהם נשאו את ארון הברית. צבר — שפך וערם את הקטורת על הגחלים. כדרך בית כניסתו — יצא באותה דרך שנכנס, לאחוריו ופניו אל הקודש.
בית החיצון — ההיכל. שלא להבעית — שלא להבהיל; שאם יאחר, יחששו העם שאירע לו דבר בפנים.
משנה יומא ה׳, א׳ (סוף)
משניטל הארון, אבן הייתה שם מימות נביאים הראשונים, ושתיה הייתה נקראת; וגבוהה מן הארץ שלוש אצבעות, ועליה היה נותן.
משניטל הארון — משנגנז ארון הברית (בימי יאשיהו המלך). אבן השתייה — האבן שממנה הושתת (נוסד) העולם, בולטת מן הרצפה כשלוש אצבעות. בבית שני, כשלא היה ארון, עליה הניח את המחתה.
תלמוד בבלי, יומא נ״ג ע״ב (תוכן התפילה)
התפילה הקצרה שהתפלל בהיכל: שתהא השנה שנת גשמים ושובע; שלא יצטרכו עמך בית ישראל זה לזה ולא לעם אחר; ושלא תיכנס לפניו תפילתם של עוברי דרכים (הולכי דרכים המבקשים שייפסקו הגשמים כדי שלא יופרע מהלכם), בשעה שהעולם צריך להם. ועל אנשי השרון היה מתפלל שלא ייעשו בתיהם קבריהם — שאדמת השרון היתה רכה, ובתיהם נוטים להתמוטט.
שער ה׳ — הזיות הדם
משנה יומא ה׳, ב׳
נטל את הדם ממי שהוא ממרס בו, נכנס למקום שנכנס; ועמד במקום שעמד, הזה ממנו אחת למעלן ושבע למטן, ולא היה מתכוון להזות לא למעלן ולא למטן, אלא כמצליף. וכך היה מונה — אחת, אחת ואחת, אחת ושתיים, אחת ושלוש, אחת וארבע, אחת וחמש, אחת ושש, אחת ושבע. יצא, והניחו על כן הזהב שהיה בהיכל.
הזה — התיז טיפות דם באצבעו. למעלן / למטן — למעלה ולמטה. כמצליף — כמכה בשוט: תנועת יד אחת רצופה מלמעלה למטה, ולא כיוון להזות בגובה מסוים.
וכך היה מונה — כדי שלא יטעה במניין, וכדי שההזיה העליונה תימנה עם כל אחת מן התחתונות. כן — מעמד או בסיס להנחת כלי.
משנה יומא ה׳, ג׳
הביאו לו את השעיר; שחטו, וקיבל במזרק את דמו. נכנס למקום שנכנס, ועמד במקום שעמד; והזה ממנו אחת למעלן ושבע למטן... נטל דם הפר, והניח דם השעיר; והזה ממנו על הפרוכת כנגד ארון מבחוץ, אחת למעלן ושבע למטן... נטל דם השעיר, והניח דם הפר; והזה ממנו על הפרוכת שכנגד הארון מבחוץ... עירה דם הפר לתוך דם השעיר, ונתן את המלא בריקן.
עירה — שפך. ונתן את המלא בריקן — החזיר את כל הדם המעורב אל הכלי שנתרוקן, כדי ששני הדמים יתערבו היטב.
סדר ההזיות: פנימה בדם הפר, פנימה בדם השעיר, על הפרוכת בדם הפר, על הפרוכת בדם השעיר — ובסוף, מן הדם המעורב על מזבח הזהב.
משנה יומא ה׳, ד׳–ה׳
התחיל מחטא ויורד. מאיכן הוא מתחיל — מקרן מזרחית צפונית, צפונית מערבית, מערבית דרומית, דרומית מזרחית... הזה על טוהרו של מזבח שבע פעמים. שיירי הדם היה שופך על יסוד מערבי של מזבח החיצון.
מחטא — נותן מן הדם לשם חיטוי וטיהור. קרן — אחת מארבע הבליטות המרובעות שבפינות המזבח. על טוהרו של מזבח — על גופו החשוף של המזבח, לאחר שפינה משם את הגחלים עד שנתגלה הזהב.
שיירי הדם — הדם שנותר. יסוד — הבסיס הבולט שבתחתית המזבח. מזבח החיצון — מזבח הנחושת הגדול שבעזרה (להבדיל ממזבח הזהב שבהיכל).
שער ו׳ — שעיר המשתלח
משנה יומא ו׳, ב׳
בא לו אצל שעיר המשתלח; וסמך שתי ידיו עליו, והתוודה. וכך היה אומר, אנא ה׳ — עוו פשעו וחטאו לפניך עמך, בית ישראל; אנא ה׳ — כפר נא לעוונות ולפשעים ולחטאים, שעוו ושפשעו ושחטאו לפניך עמך, בית ישראל... והם עונין אחריו, ברוך שם כבוד מלכותו לעולם ועד.
זהו הווידוי השלישי, והפעם על כלל ישראל. ושימי לב להבדל הלשוני: בווידויים הקודמים אמר “חטאתי” בלשון יחיד, וכאן “חטאו” בלשון רבים — שכבר התכפר לו, והוא מדבר בשמם.
(גם כאן, לפי ההלכה הפסוקה, הסדר הוא “חטאו, עוו, פשעו” — כמבואר לעיל.)
משנה יומא ו׳, ג׳–ד׳
מסרו למי שהוא מוליכו; והכול כשרים להוליכו, אלא שעשו כוהנים גדולים קבע, ולא היו מניחין את ישראל להוליכו. וכבש עושין לו, מפני הבבליים שהיו מתלשין בשיערו; ואומרין לו, טול וצא, טול וצא. יקירי ירושלים היו מלווין אותו, עד סוכה הראשונה. עשר סוכות מירושלים ועד צוק, תשעים ריס, שבעה ומחצה לכל מיל.
עשו קבע — קבעו זאת כמנהג קבוע. כבש — מסלול משופע ומוגבה. מתלשין בשיערו — תולשים משערות השעיר. טול וצא — קח (את העוונות) וצא. המשנה קוראת להם “בבליים”, ובגמרא מבואר שאלכסנדריים היו.
יקירי ירושלים — נכבדי העיר. צוק — סלע תלול. ריס — מידת מרחק; שבעה ומחצה לכל מיל, כלומר שבעה ריסים וחצי הם מיל אחד. תשעים ריס הם שנים עשר מיל — כשנים עשר קילומטרים.
משנה יומא ו׳, ה׳–ו׳
על כל סוכה וסוכה אומרין לו, הרי מזון והרי מים; ומלווים אותו מסוכה לסוכה, חוץ מן האחרון שבהן — שאינו מגיע לצוק, אלא עומד מרחוק ורואה את מעשיו. מה היה עושה: חלק לשון של זהורית, חצייו קשר בסלע וחצייו קשר בין שתי קרניו; ודחפו לאחוריו, והוא מתגלגל ויורד. לא היה מגיע לחצי ההר, עד שהוא נעשה אברים אברים. בא וישב לו תחת סוכה האחרונה, עד שתחשך.
הרי מזון והרי מים — הציעו לו אוכל ומים, שמא תשש כוחו; ובגמרא: מעולם לא הוצרך אדם לכך. חלק — חצה את החוט לשניים. ודחפו לאחוריו — הפכו ודחפו מראש הצוק. נעשה אברים אברים — התרסק לגמרי.
משנה יומא ו׳, ז׳
בא לו אצל הפר ואצל שעיר הנשרפים; קרען, והוציא את אימוריהן, ונתנן במגס, והקטירן על גבי המזבח. קלען במקלעות, והוציאן לבית השריפה.
קרען — פתח את גופם. אימורים — החלקים הפנימיים הקרבים על המזבח: החֵלב, שתי הכליות ויותרת הכבד. מגס — קערה או כלי קיבול. קלען במקלעות — קשרם וכרכם במוטות נשיאה, כדי לשאתם אל מחוץ לעיר.
משנה יומא ו׳, ח׳
אמרו לו לכוהן גדול, הגיע שעיר למדבר. ומניין היו יודעין שהגיע שעיר למדבר — דידביות היו עושין, ומניפין בסודרין, ויודעים שהגיע שעיר למדבר.
דידביות — מעמדים או עמדות תצפית גבוהות. ומניפין בסודרין — מנפנפים במטפחות בד; כל צופה רואה את חברו ומנפנף אחריו, עד שמגיעה הידיעה לעזרה.
וסימן נוסף היה להם — לשון של זהורית שנקשרה בפתח, וכשנתכפרו העוונות הלבין החוט, שנאמר: “אם יהיו חטאיכם כשנים כשלג ילבינו” (ישעיהו א׳, י״ח). ומעידה הגמרא: ארבעים שנה קודם חורבן הבית לא היה לשון של זהורית מלבין (יומא ל״ט ע״ב).
שער ז׳ — קריאת התורה
משנה יומא ז׳, א׳
בא לו כוהן גדול לקרות. אם רוצה הוא בבגדי בוץ, קורא; ואם לאו, באיצטלית לבן משלו. חזן הכנסת נוטל ספר תורה, ונותנו לראש הכנסת, וראש הכנסת נותנו לסגן, והסגן נותנו לכוהן גדול; וכוהן גדול עומד ומקבל, וקורא עומד. קורא “אחרי מות” ו“אך בעשור”; וגולל את התורה, ומניחה בחיקו ואומר, יתר ממה שקריתי לפניכם כתוב. “ובעשור” שבחומש הפקודים קורא אותן על פה; ומברך עליהן שמונה ברכות — על התורה, ועל העבודה, ועל ההודאה, ועל מחילת העוון, ועל המקדש, ועל ישראל, ועל הכוהנים, ועל שאר התפילה.
איצטלית לבן משלו — גלימה לבנה פרטית שלו (ולא מבגדי הכהונה). חזן הכנסת — הממונה על סדרי בית הכנסת שבמקדש; ראש הכנסת — ראש הקהל.
“אחרי מות” — ויקרא ט״ז, פרשת סדר העבודה. “אך בעשור” — ויקרא כ״ג, כ״ו–ל״ב. “ובעשור” שבחומש הפקודים — במדבר כ״ט, ז׳–י״א (“חומש הפקודים” הוא ספר במדבר, על שם המפקדים שבו).
יתר ממה שקריתי לפניכם כתוב — יש כאן יותר ממה שהספקתי לקרוא באוזניכם. ומדוע קרא את הפרשה השלישית בעל פה — שאין גוללין ספר תורה בציבור מפני כבוד הציבור הממתין, ואין מביאים ספר שני שמא יאמרו שהראשון פגום.
משנה יומא ז׳, ב׳
הרואה כוהן גדול כשהוא קורא, אינו רואה פר ושעיר הנשרפים; הרואה פר ושעיר הנשרפים, אינו רואה כוהן גדול כשהוא קורא: לא מפני שאינו רשאי; אלא שהייתה דרך רחוקה, ומלאכת שניהם הייתה כאחת.
מלאכת שניהם הייתה כאחת — שתי העבודות נעשו בעת ובעונה אחת, ובמקומות רחוקים זה מזה — ולכן אי אפשר היה לראות את שתיהן.
שער ח׳ — סיום העבודה
משנה יומא ז׳, ג׳
אם בבגדי בוץ קרא — קידש ידיו ורגליו, ופשט ירד וטבל, עלה ונסתפג. הביאו לו בגדי זהב; ולבש, וקידש ידיו ורגליו, ויצא, ועשה את אילו ואת איל העם עם שבעת כבשים תמימים, דברי רבי אליעזר. רבי עקיבה אומר, עם תמיד של שחר היו קרבים; ופר העולה והשעיר הנעשה בחוץ, היו קרבים עם תמיד של בין הערביים.
אילו ואיל העם — שני האילים, אחד שלו ואחד של הציבור. תמימים — בלא מום. ונחלקו התנאים מתי בדיוק קרבו קרבנות אלו — לרבי אליעזר בשלב זה, ולרבי עקיבא מקצתם עם תמיד השחר ומקצתם עם תמיד בין הערביים.
משנה יומא ז׳, ד׳
קידש ידיו ורגליו, ופשט ירד וטבל, עלה ונסתפג. הביאו לו בגדי לבן; ולבש, וקידש ידיו ורגליו. נכנס להוציא את הכף ואת המחתה. קידש ידיו ורגליו, ופשט ירד וטבל, עלה ונסתפג. הביאו לו בגדי זהב; ולבש, וקידש ידיו ורגליו, נכנס להקטיר את הקטורת של בין הערביים, ולהטיב את הנרות. קידש ידיו ורגליו, ופשט; הביאו לו בגדי עצמו, ולבש. ומלווים אותו עד ביתו; ויום טוב היה עושה לאוהביו, על שיצא בשלום מן הקודש.
נכנס להוציא את הכף ואת המחתה — זו הכניסה הרביעית והאחרונה לקודש הקודשים, והיחידה שאינה לצורך עבודה אלא לפינוי הכלים שהניח שם בבוקר.
בגדי עצמו — בגדי החול הפרטיים שלו. יום טוב היה עושה לאוהביו — עשה סעודת שמחה לאוהביו, על שיצא בשלום מן הקודש — על שזכה לצאת חי ושלם מקודש הקודשים.
נספח א׳ — חמש טבילות ועשרה קידושין
טבילה א׳: מבגדי חול לבגדי זהב — תמיד של שחר, הטבת נרות, קטורת השחר והמוספים.
טבילה ב׳: מבגדי זהב לבגדי לבן — פר הכהן, הגורלות, הקטורת, הזיות הדם ושעיר המשתלח.
טבילה ג׳: מבגדי לבן לבגדי זהב — אילו ואיל העם, הכבשים והקטרת האימורים.
טבילה ד׳: מבגדי זהב לבגדי לבן — הוצאת הכף והמחתה מקודש הקודשים.
טבילה ה׳: מבגדי לבן לבגדי זהב — קטורת בין הערביים, הטבת נרות ותמיד של בין הערביים.
בכל טבילה שני קידושין — אחד לפני פשיטת הבגדים ואחד לאחר לבישתם — הרי עשרה.
נספח ב׳ — ארבע הכניסות לקודש הקודשים
הראשונה: בהקטרת הקטורת.
השנייה: בהזיית דם הפר.
השלישית: בהזיית דם השעיר.
הרביעית: בהוצאת הכף והמחתה.
מקורות
נוסח המשנה: מסכת יומא פרקים א׳–ז׳, על פי כתב יד הרמב"ם (מהדורת מכון ממרא). הביאורים על פי תלמוד בבלי יומא, תלמוד ירושלמי יומא, פירוש הרמב"ם למשנה, ורמב"ם משנה תורה — הלכות עבודת יום הכיפורים. וראי גם פיוטי “אמיץ כח” ו“אתה כוננת” שבסדר העבודה, מוסף יום הכיפורים.

